A szabad felhasználású jelzáloghitel olyan speciális, fedezett hitelfajta, ahol a lakásunk, házunk jelenti a fedezetet a kölcsönre, amelynek összegét ugyanakkor szabadon elkölthetjük.
A szabad felhasználású jelzáloghitelek kamata ennél fogva a fogyasztási hiteleknél (személyi kölcsönnél) alacsonyabb, ám a lakáscélú hiteleknél drágább.
Aki tehát szabad felhasználású jelzáloghitelt akar kiváltani, alapesetben egy másik - kisebb kamattal bíró és/vagy hosszabb futamidővel rendelkező - szabad felhasználású jelzáloghitellel érdemes ezt megtennie.
De vannak speciális esetek:
Ha lakáshitelünk és szabad felhasználású lakáshitelünk is van, akkor egyetlen lakáshitelben össze lehet vonni a két kölcsönt. A szabad felhasználású jelzáloghitel részénél szinte biztosan jobb kondíciót kapunk, így összességében kisebb lehet a törlesztőrészletünk. (Ilyen, megosztott lakás/szabad felhasználású hitel kombók korábban jellemzően a támogatott hitelek igénylésekor jöttek létre.)
Szóba kerülhet az is, hogy korábbi, szabad felhasználású hitelünket személyi kölcsönre cseréljük. Ekkor a jelzálog terhelés lekerül a lakásunkról, “cserébe” viszont jóval, esetenként 3-5 százalékkal magasabb kamatot kell fizethetünk a jövőben. Az így átváltható hitelösszeg 7-8 millió forintban maximálva van.